ET Euroopa Liidu Teataja C 272/28

24. juulil 2008 esitatud hagi — BASF Plant Science jt versus komisjon

(Kohtuasi T-293/08)

(2008/C 272/55)

Kohtumenetluse keel: inglise

Pooled

Hagejad: BASF Plant Science GmbH (Ludwigshafen, Saksamaa), Plant Science Sweden AB (Svalöv, Rootsi), Amylogene HB (Svalöv, Rootsi) ja BASF Plant Science Holding GmbH (Ludwigshafen, Saksamaa) (esindajad: advokaadid D. Waelbroeck, U. Zinsmeister ja solicitor D. Slater)

Kostja: Euroopa Ühenduste Komisjon

Hageja nõuded

— Tunnistada käesolev hagi vastuvõetavaks ja põhjendatuks;

— sedastada, et kuna komisjon ei võtnud vajalikke meetmeid, mis on ette nähtud 12. märtsi 2001. aasta direktiivi 2001/18/EÜ artiklis 18 ja nõukogu 28. juuni 1999. aasta otsuse 1999/468/EÜ artiklis 5, ega võtnud vastu Amflora otsust, on komisjon rikkunud nimetatud artiklitest tulenevaid kohustusi;

— teise võimalusena, tühistada komisjoni otsus, millega volitati EFSA-t (Euroopa Toiduohutusamet) andma 14. mail 2008„konsolideeritud arvamust antibiootikumiresistentsete markergeenide (ARM) kasutamise kohta, mida kasutatakse markergeenidena geneetiliselt moondatud taimedes”, ja peatada Amflora otsuse vastuvõtmise menetlus, millest teatati hagejatele 19. mai 2008. aasta kirjaga;

— näha ette vajalikud menetlust korraldavad meetmed;

— mõista kõik käesoleva menetlusega seotud kohtukulud välja kostjalt.

Väited ja peamised argumendid

Hagejad väidavad, et kuna komisjon ei teinud otsust taotluse kohta, milles paluti luba geneetiliselt moondatud kartuli („Amflora kartul”) tööstusliku kasutamise eesmärgil turuleviimiseks vastavalt direktiivile 2001/18/EÜ (1), on ta jätnud täitmata kohustused, mis tulenevad selle direktiivi artikli 18 lõikest 1 ja nõukogu otsuse 1999/468/EÜ („komitoloogia otsus”) (2) artikli 5 lõikest 6, ja seetõttu on see käsitletav komisjoni tegevusetusena EÜ artikli 232 mõttes.

Hagejad väidavad, et komisjoni kohustust võtta selline otsus vastu direktiivis 2001/18/EÜ ette nähtud tähtaja jooksul kinnitab ka hulk tegureid nagu: a) vajadus hoida institutsionaalset tasakaalu, b) komisjoni taotluse õigusliku aluse hilisem arvestamine ja c) EÜ õiguse üldpõhimõtted.

Hagejad on siiski seisukohal, et juhul, kui Euroopa Kohus peaks leidma, et komisjoni 19. mai 2008. aasta kiri kujutab endast komisjoni arvamust ja hagejate esitatud tegevusetuse hagi tunnistatakse seetõttu vastuvõetamatuks, siis paluvad hagejad teise võimalusena Euroopa Kohtul tühistada komisjoni 14. mai 2008. aasta otsus, millega anti EFSA-le volitus konsolideeritud arvamuse andmiseks, ja peatada pooleliolev viiendat teaduslikku hinnangut puudutav menetlus, mis viis vaidlustatud otsuse vastuvõtmiseni.

Hagejad väidavad, et kuna komisjon võttis vastu vaidlustatud otsuse ja hilines seetõttu Amflora otsuse vastuvõtmisega, on komisjon rikkunud direktiivi 2001/18/EÜ artikli 18 lõiget 1 ja komitoloogia otsuse artikli 5 lõike 6 alapunkti 3, mis nõuavad Amflora otsuse vastuvõtmist 120 päeva jooksul ühenduse menetluse alustamisest, samuti EÜ õiguses kehtivat proportsionaalsuse, hea halduse, õiguspärase ootuse, õiguskindluse ja mittediskrimineerimise põhimõtet.

(1) Euroopa Parlamendi ja nõukogu 12. märtsi 2001. aasta direktiiv 2001/18/EÜ geneetiliselt muundatud organismide tahtliku keskkonda viimise kohta ja nõukogu direktiivi 90/220/EMÜ kehtetuks tunnistamise kohta (EÜT 2001, L 106, lk 1).

(2) Nõukogu 28. juuni 1999. aasta otsus 1999/468/EÜ, millega kehtestatakse komisjoni rakendusvolituste kasutamise menetlused (EÜT 1999, C 184, lk 23).